b'\n_START_ARTICLE_\nThomas Bodley\n_START_SECTION_\nBakgrunn\n_START_PARAGRAPH_\nBare litt er kjent fra Thomas Bodleys oppvekst. Han var s\xc3\xb8nn av John Bodley som var en kj\xc3\xb8pmann fra Exeter og en hengiven protestant._NEWLINE_Bodley flyktet i 1556 med sine foreldre til Tyskland og Gen\xc3\xa8ve for \xc3\xa5 unng\xc3\xa5 religionsforf\xc3\xb8lgelsen under den katolske dronning Maria._NEWLINE_Under \xc3\xa5rene i Gen\xc3\xa8ve begynte han p\xc3\xa5 sin utdannelse ved Jean Calvins ny\xc3\xa5pnede skole. Familien vendte f\xc3\xb8rst tilbake til England i 1559, da dronning Elisabeth kom til makten._NEWLINE_Deretter begynte Bodley sine studier ved Magdalen College i Oxford der han tok eksamen i 1566 . \xc3\x85ret etter begynte han \xc3\xa5 undervise i klassisk gresk ved Merton College. Etter noen \xc3\xa5r som l\xc3\xa6rere begynte Bodley \xc3\xa5 reise p\xc3\xa5 kontinentet for \xc3\xa5 forbedre sine spr\xc3\xa5kkunnskaper. Han reiste rudnt i fire \xc3\xa5r i Italia, Frankrike og Spania.\n_START_SECTION_\nI Englands tjeneste\n_START_PARAGRAPH_\nI 1584 ble Bodley medlem i Englands parlament._NEWLINE_Han ble i 1583 seremonimester ved hoffet. I 1585 intr\xc3\xa5dte han han i diplomattjeneste og ble sendt til Danmark og Nordtyskland for \xc3\xa5 samle de protestantiske fyrster til et forbund, i 1588 i en hemmelig sendeferd til Frankrike, og var 1589-96 sendemann i Nederlandene.\n_START_SECTION_\nBoksamler\n_START_PARAGRAPH_\nEtter sin hjemkomst hengav Bodley, som 1587 hadde inng\xc3\xa5tt et rikt gifterm\xc3\xa5l, seg fullt ut til dyrkning av vitenskapene og siden 1598 til utvikling av Oxfords universitets boksamling, som derfor ogs\xc3\xa5 etter ham er blitt kalt Bodleian Library._NEWLINE_Han skjenket 24.000 sjeldne b\xc3\xb8ker og h\xc3\xa5ndskrifter og skal ha brukt 200.000 pund til dette form\xc3\xa5l. I 1610 la han grunnen til bibliotekets nye bygning og gav i sitt testamente legater til bibliotekarers l\xc3\xb8nning med mer._NEWLINE_Bodley ble opph\xc3\xb8yd til ridder i 1604. Hans selvbiografi utkom i 1647. Oxford Universitet feirer hans minne ved en \xc3\xa5rlig fest 8. november, \xc3\xa5rsdagen for bibliotekets \xc3\xa5pning i 1603.'